Innspill til Helsereformutvalget.

Jeg skriver til dere med bakgrunn som kommuneoverlege i Holmestrand gjennom mer enn 30 år, eieroppnevnt styremedlem i Sykehuset i Vestfold. Jeg er p.t. også president i CPME, den europeiske legeforeningen.
Deres mandat er vidt og omfatter store deler av helsetjenesten, jeg vil kommentere på de punktene i mandatet hvor jeg har mest erfaring, og hvor jeg ser at en allerede god norsk helsetjeneste kan bli ennå bedre.
Effektiv oppgavefordeling og ressursbruk mellom de ulike delene av tjenestene, pasienter med store behov;
Kommunene har over år fått ansvar for medisinsk og omsorgsmessig håndtering av stadig sykere og mer komplekse pasienter. Dette har vært en ønsket og riktig utvikling, og det fungerer i hovedsak bra, tross underfinansiering i kommunene og kommunal legetjeneste. I perioder hvor enkeltpasienter med store og sammensatte trenger mye hjelp fra mange aktører er ofte ikke helsehjelpen tilstrekkelig godt organisert og fordelt mellom helsetjenestenivåene. Dette skyldes bl.a. at tjenestene både i kommunene og sykehus ikke sikrer tilstrekkelig koordinering omkring disse pasientgruppene. Fastlegene vil kunne ta mye av disse oppgavene ved sine kontorer, forutsatt en finansieringsmodell som innrettes mot oppdraget. Dette må skje ved innsatsstyrt finansiering og anledning til å delegere til den mest relevante yrkesgruppen i fastlegekontor utover legene selv; helsesekretærer. Rammefinansiering av slike oppgaver frarådes i det det vil gi svært stor skjevhet i finansiering mellom fastleger. Konkret er det slik at mange fastlegelister er korte nettopp fordi de inneholder en stor andel pasienter som krever stor innsats og koordinerte forløp. Når disse legene får dårligere vilkår enn deres kolleger med lange og «enklere» lister forlater de yrket, noe vi allerede ser eksempler på. Manglende finansiering av aktivitet omkring pasienter med kompliserte og komplekse lidelser er i seg selv en sterk driver mot hyppigere henvisninger til sykehus.
Fastlegeordningen må innrettes slik at fastlegene i hovedsak håndterer sine pasienter selv. Om pasientene gis helsehjelp av vikar eller legevakt er risiko for unødvendig innleggelse i sykehus betydelig. Fastlegers tilstedeværelse i sine kontor, tilgjengelighet for sykebesøk, e-konsultasjoner og tverrfaglig samhandling, må derfor stimuleres, i tillegg til kompetansestyrking. Finansiering av aktivitet er helt nødvendig for å sikre dette. 
En publisert studie gjort av Torleif Robberstad stadfester at lavere fastlegekontinuitet og økt vikarbruk henger nøye sammen med flere innleggelser og lengre opphold på sykehus. Ett liggedøgn i sykehus har en høyere kostnad enn en ukes arbeid av en fastlege.
Det er viktig å innse at finansieringsmodellene i første- og annenlinjetjeneste bør henge sammen, og speile hverandre på en hensiktsmessig måte. Andel ISF av sykehusenes aktivitet har variert over tid. Vi er nå i en periode med lav andel ISF. Vi er samtidig på vei inn i en tid med sterkt redusert andel aktivitetsbasert finansiering av allmennlegetjenesten. Denne kombinasjonen er uheldig for sykehusene i det allmennlegene i mindre grad vil finne aktiviteter som krever tid med pasientene, utredning og behandling som krever prosedyrer og utstyr (MTU) regningssvarende. Terskelen for henvisning til annenlinje spesialisthelsetjeneste vil således senkes, og når dette kombineres med lav andel ISF i sykehus, blir risikoen for helseforetakene, og pasientene, stor.
En sterkt rammefinansiert eller fastlønnet fastlegetjeneste er ikke å anbefale. Norsk allmennlegetjeneste på 1980- og 90-tallet, pilotmodellen for fastlegeordningen, og beviselig betydelig redusert kapasitet der hvor fastleger har konvertert til ansettelse de siste årene, er erfaringer som vi må ta inn over oss når vi står foran en tid med betydelige kapasitetsutfordringer i helsetjenesten.

Digitale løsninger;
Et viktig og godt virkemiddel for helhetlige og sammenhengende pasientforløp er gode elektroniske systemer hvori helsepersonell kan samhandle effektivt med andre ledd i helsetjenesten. Dette er viktig både for å styrke pasientsikkerheten og frigi tid for mer pasientrettet arbeid blant helsepersonell. Vår helsetjeneste blir i økende grad utført av helprivate aktører, enten i avtale med det offentlige eller uten, ofte stimulert av private helseforsikringer. Mange av disse er ikke med i NHN. Fastleger og andre i den offentlige helsetjenesten bruker mye ressurser på gammeldags og krevende dialog med disse aktørene. Noe som ofte medfører dublering av undersøkelser, laboratorieanalyser og henvisninger, fordi kunnskap om hva som er gjort tidligere ikke er mulig å skaffe innen den disponible tidsrammen en har. 
En forpliktelse til alt relevant helsepersonell, uavhengig av tilknytning til offentlig helsetjeneste, om tilknytning til NHN, også med dialogmeldinger, er et nødvendig tiltak for å nå våre mål om en effektiv og sikker helsetjeneste. Som en funksjon av dette må NHN bli en gratis infrastruktur for hele helsetjenesten, slik det er i flere andre land med velfungerende elektroniske systemer i sin helsetjeneste.

Folkehelse, forebygging;
Norge har en uheldig kombinasjon av svak organisering og finansiering av vaksiner i voksenbefolkningen. Dette bidrar til økt sosial ulik i helse og samfunnsøkonomisk tap grunnet økt sykefravær og unødvendig økt forbruk av sykehus- og primærlegetjenester. Vaksinasjon av voksenbefolkningen må defineres som helsehjelp i folketrygden, og finansieres som annen forebyggende helsehjelp som f.eks. cervixcytologiprogrammet. I tillegg må egenbetalingen for selve vaksinene reduseres betydelig, helst fjernes. Sannsynligvis er det også slik at flere vaksiner må inn i programmet, bl.a. vaksine mot helvetesild. Disse tiltakene vil gi en tydelig forsterket innsats for folkehelsen, og bringe oss på linje med en rekke andre land.

Legevakt;
Den akuttmedisinske kjeden trenger en ny organisering i Norge. Blant de største problemene er at legevakten håndterer for mange pasienter som burde vært håndtert av fastlegene. Ambulanse og brann/redning rykker svært ofte ut parallelt. En flytting av legevakt til helseforetakene sin prehospitale tjeneste må utredes. Forutsetningen er at fastlegetjenesten organiseres, finansieres og ledes slik at befolkningen vil få helsehjelp her. 
En utredning av sammenslåing av ambulanse, brann og redningstjenesten med felles personell, utdannet til hele tjenesteformålet anbefales. Dette er gjort med suksess i andre Europeiske land.

Fritt sykehusvalg;
Helsetjenesten har lenge bedt om at fritt sykehusvalg rigges slik at pasientene og helsetjenesten får en trygg, enkel og reell mulighet til å velge fritt ut fra gitte kriterier. Helseministeren har allerede startet et arbeid for å møte disse forslagene, og det er viktig at utvalget følger dette opp slik at fritt sykehusvalg som tjeneste gir helt nødvendige, praktiske og oppdaterte muligheter for pasienter og helsetjeneste.
Den offentlige helsetjenesten som foretrukket arbeidssted, geografisk likeverdighet;
Vi har over de siste få ti-årene fått et tilfang av en rekke tilbydere av helsetjenester uten offentlig avtale i Norge, spesielt i sentrale strøk, ofte stimulert enten av private helseforsikringer og/eller en befolkning som ikke er tilfredse med den offentlige helsetjenesten, spesielt hva gjelder ventetider. Dette har gitt en geografisk og sosioøkonomisk ulikhet i tilgjengelighet til helsetjenester som vi ikke ønsker i Norge. Det er viktig å se sammenhengene mellom en offentlig helsetjeneste som dels er dårlig organisert, dels er underfinansiert og «flukten» av personell og pasienter til helprivate løsninger. Dette gjelder både første- og annenlinjetjenestene. En organisering og finansiering av den offentlige helsetjenesten som gir muligheter for gode, forutsigbare arbeidsvilkår for helsepersonell, både de med ansettelse og de med offentlig avtale, hvor de gis mulighet for å jobbe med sine fag en vesentlig større andel av arbeidstiden enn vi evner å gi dem i dag, vil kunne demme opp for den uheldige utviklingen vi erfarer. Det er helt nødvendig også å gjøre den offentlige helsetjenesten til det foretrukne tilbudet for befolkningen. Her ligger trolig et av våre største potensial for å dempe sosial ulikhet i helsetjenestetilbud.

